
 
   [image: cover]
 


Lovord om Sharon Salas bøker



«Salas karakterer er levende og engasjerende»

–Publishers Weekly om Dødelig hevn



«Sharon Sala er ikke bare en førsteklasses forfatter, hun er også en inspirasjon for alle som ønsker å leve ut sine drømmer.»

–John St. Augustine, vert for radioshowet Power! Talk Radio på WDBC-AM, Michigan



«Godt håndverk i et forrykende tempo.»

–Publishers Weekly 



«Perfekt underholdning for dem som er ute etter en spenningsroman

med følelsesmessig intensitet.»

–Publishers Weekly 




SHARON SALA

Flekker av blod

OVERSATT AV Elisabeth Neubeck

–THE SEARCHERS–


Hemmeligheter innen en familie kan lett føre til en katastrofe, og jo lenger de holdes skjult, jo mektigere blir de, helt til vekten av dem blir uutholdelig.



Når vi vokser opp, blir vi opplært til å si sannheten. Men etter hvert skjønner vi at det er en enorm forskjell mellom sannhet og den hele og fulle sannhet. Ofte blir det et spørsmål om å beholde familiefreden, selv om påkjenningen det er å tie kan være   like stressende som å holde på hemmelighetene.



Denne boken er til dem som er fanget mellom hemmeligheter og løgner. Og husk at det er sannheten som gjør deg fri.


1

Den mørke jordhaugen på Slade-familiens gravsted markerte det endelige hvilestedet for familiepatriarken Andrew Slade. Blomstene som var satt på graven tre dager før, begynte allerede å henge med hodet i den kjølige Montana-våren. Han var begravd ved siden av sin elskede kone, Hannah, på Montana-ranchen som hadde vært hans store glede. Men uansett hvor mye man gråt og bad, kunne det ikke forandre det faktum at han var død.

De tre døtrene ble helt slått ut av det plutselige dødsfallet og var fortsatt fortvilet.

Legen sa at det var aneurisme.

For døtrene var det intet annet enn en tragedie.

Men de var oppdratt til å være sterke, og selv om de var dypt ulykkelige, fortsatte de å utføre pliktene sine som de var opplært til.

Maria Slade var tjuefire år, og selv om hun ikke var eldst, hadde hun alltid vært lederen, og i dag gjorde hun sitt beste for å hjelpe søstrene med å holde følelsene i sjakk.

Alle tre bodde på eiendommen. Maria var mest glad i å være utendørs, og det var hun som alltid red rundt på ranchen sammen med faren og Bud, formannen. Hun hadde også vært farens beste venn. Ute i friluft våknet hun til live, og hun kunne ri og håndtere en lasso like godt som karene de leide inn. I tillegg drev hun med å trene opp hester, og det var det hun hadde valgt som yrke.

Savannah var den yngste og en kløpper med tall. Hun førte regnskapene, både for ranchen, hestene og kvegoppdrettet.

Holly var den huslige. Da Hannah døde, hadde hun overtatt hennes plass og sørget for at de alltid hadde nok mat og at huset var rent. Hun var den selvskrevne arrangøren av det årlige grillselskapet, og hun gjorde det som om hun var født til jobben.

Nå sto de på farten inn til Missoula, der farens testamente skulle leses opp. Det markerte sluttpunktet for farens død, og bare av den grunn var døtrene svært motvillige til å dra. Siden Maria alltid tok kommandoen, fortet hun seg med å gjøre seg klar. Hun visste det ble hennes ansvar å sørge for at alt og alle kom seg av gårde i tide.

Hun kikket i speilet for å få et overblikk over hvordan hun så ut. Det mørke håret var børstet. Hun hadde på seg brune langbukser, en grønn genser og en skinnjakke. Ganske dempet på grunn av anledningen, men fortsatt varmt nok siden det var kjølig ute. Brune støvler i tilfelle regn.

Hun sperret opp øynene for å se om de fortsatt var røde etter gråteanfallet om morgenen, så sukket hun. Hvorfor skjule at hun sørget? Alle var klar over det. Hun trakk pusten dypt, snudde seg raskt på hælen og gikk ut av rommet med bestemte skritt.

Mens hun gikk nedover gangen, hørte hun utgangsdøren bli åpnet, og så lukket igjen med et dunk. Det var nok Bud som kom for å si at han hadde hentet bilen. Buds tålmodighet de siste dagene hadde vært til stor hjelp for dem. Hun visste at han sørget like mye som dem over faren. Han og Andrew hadde vært gode venner lenge før Bud begynte å arbeide på ranchen, og vennskapet var bare blitt dypere etter som de hadde jobbet sammen i alle disse årene.

Hun kom fram til Savannahs dør, banket på og ropte: –Bud er her. Vi må dra.

–Kommer, svarte Savannah.

Maria fortsatte ned gangen til den siste døren og gjentok prosessen.

–Holly! Bud er her.

Døren ble åpnet med en gang.

–Jeg er klar, sa Holly og gikk ut sammen med søsteren. Like etter ble en dør åpnet bak dem, og Savannah småløp for å ta dem igjen.

De kom sammen inn i stuen, med stive skuldre og løftede haker, som om de stålsatte seg for enda et slag.

Bud ventet på dem. –Vinden er skarp, og det ser ut til at det skal bli regn. Kanskje jeg burde ta med noe regntøy.

–Vi er ikke laget av sukker. Vi smelter ikke, mumlet Maria.

Savannah kvalte et hulk og tok Maria i hånden.

Hollys hake skalv. –Det pleide alltid far å si.

–Ikke si at jeg ikke advarte dere, mumlet Bud, så snudde han seg og åpnet døren for dem.

De kastet litt skyldbevisste blikk på ham mens de tok kåpene sine fra skapet i gangen, og Maria minnet igjen seg selv på at Bud også sørget.

–Beklager, sa hun og ga ham et raskt kyss på kinnet idet hun passerte.

Han klemte henne kort som for å unnskylde den barske tonen. –Ingen grunn til å beklage, vennen min. Vi er litt utafor, alle sammen.

Savannah la hånden kort på armen hans og klemte den. Holly møtte blikket hans, så blunket hun og snudde seg vekk.

Ingen av dem sa noe mens de tok plass i bilen. Bud satte den i gir og kjørte bort fra ranchen. Dette minnet dem i altfor stor grad om den dagen de dro til Andrew Slades begravelse. Som for å bekrefte hvor rett Bud hadde hatt i advarselen, begynte det å regne før de var framme ved feristen i enden av oppkjørselen.

Kveget sto i grupper med hodene senket og bakdelene mot regnet. Andrews quarterhest Red kastet med hodet og knegget skarpt mens han travet rundt i innhegningen. Han hadde vært urolig helt siden Andrews død. De hadde hatt med dyr å gjøre så lenge, de visste at hesten skjønte at sjefen var død, og den følte seg like fortapt som dem alle.

De passerte noen ranchfolk som var i ferd med å reparere et hull i gjerdet, og de tok av seg hattene, selv om det hadde begynt å regne, av respekt for familien og mannen som hadde vært sjefen deres. De var også urolige, men av andre grunner. De visste ikke hva som kom til å hende med Triple S-ranchen. Ville de fortsatt ha en jobb når denne dagen var over?

En enslig musvåk satt sammensunket på inngangsporten og ventet på et opphold i den skarpe nordavinden før den tok av. Regnet kom nærmest i form av lett sludd, og passet på den måten godt til humøret til dem som satt inne i bilen. Den skranglete lyden av bilen da den passerte over feristen, sendte musvåken opp i luften, og den forsvant ut av syne samtidig som bilen.

*

Coleman Rice så stadig på klokken og deretter bort på papirbunken på skrivebordet mens han travet fram og tilbake på kontoret. Slade-familien skulle være der når som helst, og han gruet for det som skulle komme. Under alle de årene han hadde vært advokat, var Andrew Slades testamente det mest sjokkerende han hadde opplevd. Han hadde ingen anelse om hvordan kvinnene ville reagere på innholdet. Nå glattet han håret ned på begge sider av hodet og rettet på dressjakken i samme øyeblikk som han hørte noen ute på forværelset.

De var her.

Han trakk pusten dypt og rettet seg ubevisst opp i skuldrene, som for å stålsette seg for det som var i vente.

Døren ble åpnet.

Sekretæren hans, Milly, meldte, helt overflødig: –Slade-familien er her.

Coleman gikk bort til dem med hånden strukket ut foran seg.

–Mine damer… Bud… beklager å treffe dere under disse omstendighetene. Vær så god, kom inn.

Han hadde satt stoler i en halvsirkel foran skrivebordet, og en liten flatskjerm-TV sto på bokhyllen bak stolen hans.

–Sett dere, sa han og pekte mot stolene.

Bud sørget for at kvinnene tok plass, så satte han seg på den siste stolen. Deretter gikk Coleman rett på sak.

–Som dere vet… er vi her i dag for å lese Andrew Slades siste vilje og testamente. Det er kort og presist, så jeg leser det først. Så er det en video Andrew har fått tatt opp, og som dere fire skal se.

–Åh nei, mumlet Savannah.

Maria tok henne i hånden, og Holly grep den andre. Søstrene satt tause, tett sammen, mens Bud så ut som om han ønsket seg langt vekk.

–Delingen av eiendelene er grei nok, sa Coleman og fortsatte å lese opp detaljene.

Maria begynte å miste fokus. Så hørte hun advokaten kremte og konsentrerte seg igjen.

–«Ranchen deles i like deler til mine døtre Holly, Maria og Savannah, og til min kjære venn og formann, Robert Tate.»

Bud gispet. –Nei. Det er ikke riktig. Jeg forventet ikke… han skulle ikke ha… det tilhører…

–Hysj, Bud, sa Maria skarpt. –Det er riktig. Han gjorde det rette. Vi er i familie. Alle fire, og vi kan ikke drive stedet uten deg.

Bud lente seg tilbake, tydelig sjokkert over nyheten.

Coleman holdt opp hånden. –La meg gjøre meg ferdig.

Det ble stille i rommet.

–I tillegg til eiendelene og pengene… er det også budskapet Andrew har til dere. Jeg kan si så mye at det ikke har noe å gjøre med det dere har arvet, men det betyr alt for resten av deres liv.

Søstrene så på hverandre, så på Bud.

Han trakk på skuldrene som for å si at han ikke ante noe om dette. –Skal jeg gå ut? spurte han.

Igjen var det Maria som tok kommandoen. –Nei. Du blir her. Så la hun til i en litt mildere tone: –Vær så snill.

Bud nikket, lente seg tilbake i stolen igjen, og de så på at advokaten stakk en dvd inn i avspilleren og trykket på en knapp. Så gikk han ut av rommet.

Andrew Slades ansikt dukket opp på skjermen i samme øyeblikk som døren ble lukket igjen.

Alle trakk fort etter pusten, så slapp de den sakte ut igjen og stålsatte seg for hva det var han hadde å si.

–Hei, mine kjære døtre. Når dere ser dette, er jeg borte. Og dere skal vite at selv om jeg er lei for å forlate dere, så er min tro på Gud og vissheten om at jeg vil møte min elskede Hannah igjen, en grunn til glede for meg. Det jeg har å si til dere, er imidlertid noe jeg har gruet meg for så lenge dere har levd, og jeg skammer meg over at jeg valgte den letteste utveien og ventet med å fortelle dere det til etter at jeg var død.

Søstrene lente seg ubevisst nærmere hverandre. Maria la merke til at Bud nesten uten å vite det la en arm bak på stolen til Holly, som for å beskytte henne mot det som opplagt ikke var gode nyheter. En muskel på siden av Andrews hake rørte seg mens han så inn i kameraet, og det sa Maria at faren hadde vært under stress under opptaket. Men hun kunne aldri i sine villeste drømmer ha innbilt seg det han nå sa.

–Mine elskede døtre… det jeg er nødt til å fortelle dere, er at jeg ikke er den virkelige faren deres. Hannah var ikke deres egentlige mor, og ingen av dere ble heller lovlig adoptert.

Kvinnene stirret sjokkert på skjermen.

–Hva i helvete…? mumlet Bud, ute av stand til å tro det han hørte.

–Det er mer, la Andrew til. –Dere er ikke søstre.

Maria gispet. Holly stønnet. Savannah begynte å gråte.

Bud strammet grepet rundt Hollys skuldre.

Søstrene så på hverandre i stum vantro, så tok Maria forsiktig en av hendene til Savannah og trykket den, og Holly gjorde det samme med den andre.

–Vi er søstre –på alle de måtene som teller, sa Maria skarpt.

Andrews stemme fikk dem til å konsentrere seg om skjermen igjen.

–Jeg regner med at sorgen over at jeg er død nå er gått over i sjokk… til og med sinne. Jeg forstår det. Men det dere tre må skjønne, er at… jeg trodde av hele min kraft at Gud førte meg til hver av dere på et tidspunkt da dere trengte meg som mest, og at jeg dermed fulgte mitt kall som kristen predikant. Coleman har dagbøker som jeg har ført for hver enkelt av dere. Alt jeg vet om fortiden deres står der, også hvorfor mødrene deres overlot til meg å ta hånd om dere.

–Maria, du var den første. Du het Mary Blake og ble født i Tulsa i Oklahoma. Moren din hadde et hardt liv. Da hun døde, var hun det man kan kalle en eskortedame. Du var fire år gammel da du var vitne til at hun ble drept. Før hun døde, bønnfalt hun meg om å ta deg med og gjemme deg. Alle detaljene om hva som hendte, står i dagboken din. Etter hva jeg vet, ble drapet på henne aldri oppklart.

–Savannah, du heter i virkeligheten Sarah Stewart og er fra Miami i Florida, og var det andre barnet som ble overlatt til meg. Din mor var i ferd med å dø av kreft og hadde kommet til teltmøtene mine for å be om helbredelse. Da hadde Maria vært hos meg i nesten seks måneder. Du var så vidt to år. Du og Maria fant hverandre med en gang da moren din kom for å høre meg preke, og det så hun. Den siste kvelden vi hadde vekkelsesmøte på stedet, kom hun til meg i panikk. Hun og faren din var ikke gift, men han hadde aldri fornektet deg, og han spilte en viktig rolle i ditt liv. Ifølge henne tilhørte han en svært rik og mektig lokal familie. Da hun fikk vite at hun led av uhelbredelig kreft, lovet han å ta deg inn i familien, og han hadde fortalt dem om planene sine. Den kvelden hun kom til meg, hulket hun ukontrollert. Din far var blitt drept i en bilulykke tidlig samme morgen, og hun hadde allerede blitt truet med at noen ville ta livet av deg. Siden hun bare hadde uker igjen å leve og ingen andre hun kunne vende seg til, tryglet hun meg om å ta deg til meg og oppdra deg sammen med Maria. Og det gjorde jeg. Det var da jeg begynte å forstå at jeg ble ført ned denne veien av krefter som var mektigere enn meg selv.

–Holly, du er min eldste, men du var den siste som kom til meg. Du er født Harriet Mackey og var fem da du og din mor dukket opp på et møte jeg holdt i St. Louis i Missouri. Hun virket bekymret, men jeg tenkte ikke noe mer på det. Vi har alle våre problemer på et eller annet tidspunkt. På den fjerde og siste kvelden trodde jeg alle hadde forlatt kirken. Maria og Savannah sov på prestekontoret, og jeg skulle til å hente dem da moren din dukket opp i døren med deg og en koffert.

–Det var litt av en historie hun fortalte, men på det tidspunktet var jeg ikke i tvil om Guds plan. Det du må få vite, er at hun ikke mente å gi deg fra seg. Hun var overbevist om at mannen hennes, din far, var en seriedrapsmann som Missouri-politiet hadde vært på jakt etter i nesten et år. Hun var redd for hva det ville gjøre med livet ditt når det ble kjent at du var en drapsmanns datter. Hun skulle angi ham, og så komme og hente deg og begynne på nytt et helt annet sted. Men hun kom aldri og hentet deg, og ingen ble noen gang pågrepet for drapene. Jeg er redd hun måtte betale for motet sitt med livet.

–Som jeg sa tidligere, har Coleman en dagbok for hver av dere. Jeg har skrevet ned alt jeg vet. Om dere ønsker å dra tilbake for å finne røttene deres eller ikke, er opp til dere. Men jeg vil at dere skal huske på at det var fare for livet deres den gangen. Det kan fortsatt være tilfelle.

Skjermen ble svart.

Først da gikk det opp for Maria at hun hadde holdt pusten. Hun trakk den dypt inn idet rommet begynte å gå rundt for henne. Uten å tenke seg om bøyde hun seg ned og la hodet mellom knærne.

Bud var oppe av stolen og borte hos henne på et øyeblikk. –Maria… hvordan er det med deg?

–Pust, Maria, pust, sa Holly og falt på kne foran Marias stol.

Døren ble åpnet, og Coleman Rice kom løpende inn. Han hadde hørt dem og hadde vært redd for at noe slikt skulle skje.

–Hva er hendt? Skal jeg ringe etter en sykebil? spurte han.

–Nei, sa Bud. –Hun er ikke syk, men i sjokk. Det går over.

Marias tanker var et eneste kaos. Hun hadde vært stolt over å være en Slade, men det hadde vært en løgn. Hun var datter av en prostituert. Gudene måtte vite hva slags blod hun hadde i årene. Hun trakk pusten dypt og stirret på søstrene.

Savannah var også i sjokk, antakelig ute av stand til å tenke på noe annet enn det faktum at noen hadde ønsket hun var død.

Holly skalv. Var faren en seriedrapsmann som også hadde drept moren? Hva slags familie var det hun var blitt født inn i?

Bud reiste seg opp. –Se på meg, sa han med en bestemt tone i stemmen. –Et navn betyr ikke noe annet enn en form for identifikasjon. Dere har rødt blod i årene. Dere ble oppdratt av en god mann, en Guds mann. Dere må betrakte dere som heldige, fordi Gud sparte hver og en av dere fra det som høres ut som en sikker død.

Savannah nikket og svelget tårene. Holly gråt stille mens hun holdt Savannah hardt i hånden. Men Marias reaksjon var annerledes. Hun var sjokkert og sint.

–Moren min var en hore! Hvem var faren min? En av… kundene hennes?

Holly grøsset da hun møtte Marias blikk. –Du snakker om bakgrunn, du. Din far var antakelig ikke seriedrapsmann, i hvert fall.

Maria slo armene rundt halsen på Holly, –Beklager, jeg tenkte meg ikke om.

Savannah klemte dem begge. –Vi har fremdeles hverandre.

–Og meg, la Bud til og stakk hendene i lommene.

–Ja, Bud… og deg, gjentok de og trakk ham inn i sirkelen.

Coleman hadde forventet noe slikt. Han hadde kranglet i flere dager med Andrew da han fikk høre historiene deres, og sagt at de sikkert hadde en masse spørsmål som bare han kunne svare på, og at han skulle fortelle dem det med en gang, ikke etter at han var død. Men Andrew var fast bestemt på å gjøre det på sin måte. Han hadde gitt Coleman dagbøkene og forklart at alt han visste om hver av dem, var skrevet ned. Resten måtte de finne ut selv.

–Vent litt nå. Alle sammen, sa Coleman og gikk bort til dem. Han tok opp tre konvolutter fra skrivebordet. –Her er dagbøkene. Han så på navnene og ga dem en hver. –Andrew var svært nøye med å skrive ned alt han visste. Her står det navn og adresser og andre opplysninger om livene deres. Jo, ting kunne selvsagt vært håndtert annerledes, men ingen vet hva som kunne ha hendt hvis han hadde sagt nei til de tre kvinnene. Det beste dere kunne ha håpet på, var antakelig å vokse opp i barneverssystemet. Men det er enda mer sannsynlig at ingen av dere ville ha levd lenger enn til at deres mødres fiender fant dere og drepte dere. Forstår dere?

Den skarpe stemmen og bestemte måten han skjøv konvoluttene i hendene på dem, fikk dem til å skjerpe seg.

Savannah stirret på navnet sitt, og begynte å åpne konvolutten, men ombestemte seg og stakk den ned i vesken.

Holly grøsset og klemte sin mot magen, som om den var levende og skulle til å forandre hennes liv.

Men igjen var det Maria som først fikk tilbake kontrollen. Hun dro dagboken opp av konvolutten og slo opp på første side.

Ditt navn er Mary Blake.

Hårene reiste seg i nakken på henne da hun kom på at hun skulle ha vært vitne til at moren ble myrdet.

–Jeg drar tilbake dit, sa hun.

Coleman rynket pannen. –Jeg vil ikke anbefale at dere setter av gårde uten å planlegge det nøye. Les dagbøkene. Ta kontakt med de rette myndighetene. Ikke utsett dere for fare. Det er det siste Andrew ville ha ønsket.

–Nei, sa Maria. –Du tar feil. Det er akkurat hva han ønsket… og det er grunnen til at han ikke fortalte oss dette da vi var yngre. Han visste at vi ville bli nysgjerrige. Han visste at vi kom til å ville utforske fortiden. Han kjente oss, mr Rice.

–Føler dere to det på samme måte? spurte Coleman og snudde seg mot de andre.

Savannah nikket. –Jeg føler at jeg er nødt.

–Jeg også, sa Holly.

–Da blir jeg med dere, sa Bud.

Maria ristet på hodet. –Nei. Du blir her og tar deg av Triple S. Jeg må vite at det fins noe her som jeg kan komme hjem til.

–Jeg også, sa Savannah. –Jeg skal ikke gjøre noe som setter meg selv i fare, men jeg vil gjerne møte min fars familie.

–Jeg har sjekket litt. De er svært velstående, advarte Coleman. –Kanskje de tror du kommer for å gjøre krav på Stewart-formuen.

Holly la hånden på Buds arm. –Vær så snill, hold deg her for vår skyld. Triple S er hjemmet vårt. Vi kan ikke gjøre det vi må hvis vi ikke har et trygt sted å komme tilbake til. Vi greier oss. Jeg lover at jeg overlater til politiet å ta seg av saken.

–Greit, sa Bud motvillig. –Men dere må holde kontakten. Hvis dere trenger meg, setter jeg meg på første fly.

